Source: http://www.bihon.ro/miercuri-incepe-turneul-ii-la-polo/1012490
Timestamp: 2017-10-21 17:36:41+00:00

Document:
Miercuri incepe turneul II, la polo - BIHON
Miercuri incepe turneul II, la polo
15. noiembrie 2011 14:30
În cadrul primei etape, Crişul şi CSM Digi întâlnesc Steaua, respectiv Rapid.
Bazinul Olimpic „Ioan Alexandrescu” găzduieşte de miercuri şi până duminică cel de-al doilea turneu al Superligii Naţionale de polo. După primul turneu, desfăşurat la Bucureşti, CSM Digi este lidera clasamentului cu 21 de puncte, iar Crişul ocupă locul IV cu 9 puncte. Dacă poziţia echipei campioane nu miră pe nimeni, surpinde în mod plăcut clasarea celor de la Crişul, care se află în premieră pe un loc din prima grupă valorică.
CSM Digi nu va avea în mod evident nicio problemă în turneul de la Oradea, fiind greu de crezut că o formaţie din campionatul intern ar putea să pună în dificultate echipa campioană. Rămâne însă regretul eliminării premature din cupele europene. CSM Digi a părăsit în acest sezon LEN Euro Cup în faza optimilor de finală, după ce în ultimele două ediţii a reuşit să ajungă până în sferturile de finală. „Am părăsit cupele europene, acum nu mai avem ce să facem, ne vom concentra doar asupra competiţiilor interne. Sperăm să ne impunem la fel ca în ultimii ani, fără nicio dificultate. Bineînţeles că nu ne gândim la altceva decât la câştigarea cupei şi al celui de-al şaselea titlu de campioni”, afirmă preşedintele CSM Oradea, Florin Birta.
„Cât mai multe puncte”
Referitor la ratarea obiectivului de performanţă din acest sezon, care era calificarea în semifinalele sau chiar în finala LEN Euro Cup, conducătorul CSM spune că acest lucru nu are deocamdată cel puţin nicio urmare asupra echipei. „Până acum nu ne-am gândit să luăm măsuri pentru ratarea obiectivului din cupele europene. Sigur că nu ne-a picat bine acest lucru, dar acum nu mai avem ce să facem. Rămâne de văzut care va fi evoluţia în continuare a echipei”, ne-a declarat Florin Birta.
Cea de-a doua echipă orădeană a Superligii, Crişul vizează evoluţii la fel de bune ca acelea de la primul turneu. „Va fi greu să ne menţinem pe locul patru. Sigur că noi ne-am dori o asemenea clasare chiar dacă nu avem fixat un astfel de obiectiv. Avem un lot foarte tânăr, iar evoluţiile echipei pot fi fluctuante. Dorim să câştigăm cât mai multe puncte”, afirmă antrenorul Crişului, Eugen Băjenaru.
Miercuri, în cadrul primei etape, Crişul joacă de la ora 17 în compania Stelei, iar CSM Digi întâlneşte Rapidul, de la ora 18.

References: CSM 
 CSM 

CSM 
 CSM 
 CSM 
 CSM 
 CSM